b"\n_START_ARTICLE_\nTiberij\n_START_SECTION_\nNastop vlade in njene zna\xc4\x8dilnosti\n_START_PARAGRAPH_\nKot Avgustov posinovljenec in nosilec vseh najpomembnej\xc5\xa1ih funkcij (imperator, tribun in kot najpomembnej\xc5\xa1o imperium maius) je brez te\xc5\xbeav nasledil svojega o\xc4\x8deta, saj so bili vsi mo\xc5\xbeni tekmeci \xc5\xbee v preteklosti odstranjeni. Senatu se je primernej\xc5\xa1i kandidat zdel popularen vojskovodja Germanik (brat kasnej\xc5\xa1ega cesarja Klavdija in o\xc4\x8de Gaja Kaligule), vendar je bil prisiljen sprejeti Tiberija. Le-ta se je \xc5\xbee za Avgusta izkazal kot uspe\xc5\xa1en politik in zlasti kot vojskovodja, vendar je bil mote\xc4\x8d njegov nasilen zna\xc4\x8daj, ki je stopil v ospredje zlasti v zadnjem obdobju vlade._NEWLINE_Tiberij je nadaljeval Avgustovo miroljubno zunanjo politiko Pax Romane in utrjeval sistem principata, \xc4\x8deprav mu senat (namre\xc4\x8d sistemu) ni bil naklonjen. Toda morali so se sprijazniti z novim polo\xc5\xbeajem. \xc2\xbbSem imperator vojakom, princeps v ljudstvu in gospodar su\xc5\xbenjem\xc2\xab, navaja Tacit v Analih, s \xc4\x8dimer je pokazal Tiberijeve te\xc5\xbenje po ohranitvi novega politi\xc4\x8dnega reda, ki je pomenil sintezo stare republike in voja\xc5\xa1ke diktature. Tiberij je posve\xc4\x8dal veliko energije v gospodarski razvoj imperija. Zna\xc4\x8dilno je, da velikih voja\xc5\xa1kih pohodov ni bilo. Rimska vojska je sicer delovala onstran Rena, na Balkanu in Bli\xc5\xbenjem vzhodu, vendar je \xc5\xa1lo izklju\xc4\x8dno za obrambo brez te\xc5\xbenje po teritorialni \xc5\xa1iritvi dr\xc5\xbeave.\n_START_SECTION_\nNastop strahovlade\n_START_PARAGRAPH_\nPo letu 30 je Tiberijev re\xc5\xbeim postal vse bolj tiranski, zlasti ko je pretorijanski prefekt postal Lucij Elij Sejan. Sejanova mo\xc4\x8d je narasla, ko je v Rimu zdru\xc5\xbeil vso pretorijansko gardo, ki jo je Avgust razporedil po italskih mestih. Tiberij je v paranoji preganjal vse resni\xc4\x8dne in domnevne nasprotnike, zlasti pa pripadnike Klavdijsko-julijanske dinastije. V to ga je pognal Sejan, ki si je hotel zagotoviti nasledstvo. Tako je Tiberij na Sejanovo pobudo dal umoriti lastnega sina Druza (kar Kasij Dion zanika in Druzovo smrt pripi\xc5\xa1e, kar je najverjetneje, Sejanu).\n_START_SECTION_\nZadnja leta\n_START_PARAGRAPH_\nTiberij se je v drugi polovici svoje vladavine vse bolj zadr\xc5\xbeeval v rezidenci na oto\xc4\x8dku Capri. Tja se je umikal \xc5\xbee v \xc4\x8dasu \xc5\xbeivljenja svoje posesivne matere Livije Avguste, ki je Tiberiju pomagala na prestol in se je neprestano vme\xc5\xa1avala v dr\xc5\xbeavne zadeve tudi po Avgustovi smrti. Sejan je Tiberijevo bivanje na Capriju podpiral, saj je nadzoroval cesarjevo dopisovanje in je bil le-ta njegov ujetnik. Ko je leta 31 Sejan postal sokonzul in dobil funkcijo imperium maius je postalo jasno, da ga je Tiberij izbral za naslednika. To je pomenilo Sejanov konec, saj je najbr\xc5\xbe v neu\xc4\x8dakanosti na\xc4\x8drtoval dr\xc5\xbeavni udar, vendar so ga razkrinkali in usmrtili. Tiberij je vse do pomladi 37 bival na Capriju, nato se je odpravil v Rim. Med potjo je marca 37 umrl naravne smrti, \xc4\x8deprav Svetonij in Kasij Dion namigujeta, da ga je dal umoriti naslednik Gaj Germanik.\n_START_SECTION_\nProblem nasledstva\n_START_PARAGRAPH_\nAvgust je v sistemu principata predvidel nasledstvo v okviru lastne hi\xc5\xa1e. Sam Tiberij je imel ve\xc4\x8d sinov (Druz, Neron), vendar jih je dal odstraniti Sejan kot nevarne tekmece pri nasledstvu. Po letu 31 sta ostala v okviru Avgustove hi\xc5\xa1e Klavdij, Tiberijev bratranec in mladi Gaj, sin Tiberijevega posinovljenca Germanika. Sejan, sicer vite\xc5\xa1kega izvora, si je sku\xc5\xa1al zagotoviti nasledstvo tudi v povezavi z vladajo\xc4\x8do dinastijo, saj je dal h\xc4\x8der za \xc5\xbeeno Klavdiju. Klavdij kot 'slaboumne\xc5\xbe' ni pri\xc5\xa1el v po\xc5\xa1tev za prestol. Ostal je le Gaj, ki pa je \xc5\xbee takrat kazal znake nasilja. Tiberij je njega in Tiberija Gemela, Gajevega bratranca, v oporoki dolo\xc4\x8dil za naslednika. Ko je marca 37 umrl, je vlado takoj prevzel Gaj in kmalu zatem dal umoriti Gemela."